**ODLUKA O NAČINIMA, POSTUPCIMA I ELEMENTIMA VREDNOVANJA VLADANJA UČENIKA**

Na temelju Zakona o odgoju i obrazovanju u osnovnoj i srednjoj školi, Pravilnika o načinima, postupcima i elementima vrednovanja učenika u osnovnoj i srednjoj školi i P**ravilnika o kriterijima za izricanje pedagoških mjera**, Učiteljsko vijeće Osnovne škole Stjepana Bencekovića (u daljnjem tekstu Škola), na prijedlog ravnateljice, donijelo je Odluku o načinima, postupcima i elementima vrednovanja vladanja učenika.

*Napomena:* Izrazi koji se u ovom dokumentu koriste za osobe u muškome rodu, neutralni su i odnose se na osobe muškoga i ženskoga spola.

SASTAVNICE PRAĆENJA

Čl. 1.

(1) Vrednovanje vladanja učenika obuhvaća sustavno prikupljanje podataka o ponašanju učenika i postignutim kompetencijama prema unaprijed definiranim prihvaćenim načinima, postupcima i elementima, a sastavnice su:

1. praćenje, tj. sustavno uočavanje i bilježenje zapažanja o ponašanju učenika prema prethodno utvrđenim elementima od strane razrednika, učitelja i stručnih suradnika,
2. provjeravanje, tj. procjena napretka u ponašanju učenika i postignute razine kompetencija na temelju praćenja, na sjednicama Razrednih vijeća, školskih povjerenstava te individualnim razgovorima s roditeljima i učenicima,
3. pridavanje opisne vrijednosti “uzorno”, “dobro”, “loše” rezultatima praćenja učenikovog ponašanja prema sastavnicama vrednovanja vladanja. Bilješke o ponašanju učenika pišu se u e-dnevnik.

(2) Načine, postupke i elemente vrednovanja predlažu svi učitelji Škole, razrednik ih objedinjuje i usklađuje, a Učiteljsko vijeće razmatra, definira/redefinira i usvaja.

(3) Redovito će se izvještavati o vladanju učenika na sjednicama Razrednih vijeća.

(4) Aktivnosti u procesu vrednovanja razvoja ponašanja učenika provode učitelji, razrednici i stručni suradnici transparentno, javno i kontinuirano, poštujući učenikovu osobnost i dajući svakomu učeniku jednaku priliku.

(5) Razrednik zaključuje ocjenu vladanja učenika, uz mišljenje Razrednoga vijeća. U zapisniku sjednice toga Razrednoga vijeća razrednik upisuje uz odgovarajuću točku dnevnog reda napomenu: „Ocjene vladanja zaključio razrednik uz mišljenje i suglasnog Razrednoga vijeća", tj. navodi po potrebi naglaske i zaključke iz rasprave o ocjeni vladanja za pojedinog učenika (ako ne postoji suglasnost oko ocjene).

(6) Razrednik javno priopćuje u razredu ocjenu iz vladanja na kraju nastavne godine.

Čl. 2.

(1) Učenik ima pravo znati načine, postupke i elemente vrednovanja vladanja, a o njima će ga upoznati razrednik na početku školske godine.

(2) Učenik je dužan pridržavati se svih pravila koja se odnose na načine, postupke i elemente vrednovanja vladanja te na pravila ponašanja propisana Kućnim redom. Ako se učenik ne pridržava pravila, učitelj/razrednik/stručni suradnik može predložiti određenu pedagošku mjeru razredniku, Razrednome ili Učiteljskome vijeću koje može donijeti odluku o izricanju pedagoške mjere učeniku.

Čl. 3.

(1) Roditelj ima pravo znati načine, postupke i elemente vrednovanja vladanja o kojima će ga informirati razrednik na roditeljskim sastancima i individualnim informativnim razgovorima.

(2) Načini, postupci i elementi vrednovanja vladanja učenika dostupni su učenicima i roditeljima na web stranici Škole.

(3) Učenik ili roditelj koji nije zadovoljan ocjenom iz vladanja može u roku od dva dana od završetka nastavne godine podnijeti zahtjev Učiteljskom vijeću radi preispitivanja ocjene. Odluka o ocjeni iz vladanja Učiteljskog vijeća je konačna.

Čl. 4.

Ravnatelj i stručni suradnik Škole dužni su tijekom nastavne godine pratiti provođenje odredbi navedenih Pravilnika koje se odnose na vrednovanje vladanja učenika.

KRITERIJI PROCJENE

Čl. 5.

Definirani su kriteriji procjene u četiri kategorije:

1. odnos učenika prema nastavnom radu i učenju,
2. odnos učenika prema drugim učenicima,
3. odnos učenika prema učiteljima i ostalim djelatnicima,
4. odnos učenika prema imovini, društvenom i prirodnom okruženju te zdravstvenoj zaštiti.

Čl. 6.

(1) Učenik uzornog ponašanja aktivan je u nastavnom procesu, odgovaran i savjestan u radu, spreman na suradnju s učenicima i učiteljima. Poštuje dogovorena pravila, primjereno se ponaša, izbjegava konfliktne situacije, ima razvijenu kulturu ponašanja, pristojno se ponaša izvan škole (terenska nastava i sl.) te poštuje pravila timskoga rada.

(2) ODNOS PREMA RADU - učenik REDOVITO:

* poštuje Kućni red škole
* pohađa nastavu i druge aktivnosti (nema neopravdanih sati)
* učenik teži postizanju što boljeg uspjeha
* aktivno sudjeluje u nastavnom procesu.

(3) ODNOS PREMA DRUGIM UČENICIMA - učenik REDOVITO:

* odgovorno se ponaša prema drugim učenicima
* rado pomaže, poštuje tuđa prava i prihvaća različitosti
* posjeduje visoku toleranciju
* preuzima odgovornost za svoje postupke na način da se ispriča
* ne ponavlja učinjeni propust
* reagira na zlostavljanje drugih učenika vodeći računa o njihovim pravima
* ne ometa druge učenike u praćenju nastave.

(4) ODNOS PREMA UČITELJIMA I OSTALIM DJELATNICIMA ŠKOLE - učenik:

* kulturno i uljudno se ponaša prema učiteljima i drugim djelatnicima škole
* ne ometa učitelja za vrijeme nastave ili ostalih oblika odgojno-obrazovnog rada
* ne ugrožava sigurnost učenika, učitelja i ostalih djelatnika škole te poduzima mjere ako je sigurnost učitelja ili školska imovina ugrožena.

(5) ODNOS PREMA ŠKOLSKOJ IMOVINI, IMOVINI UČENIKA TE DRUŠTVENOM, PRIRODNOM I TEHNIČKOM OKRUŽJU, ZDRAVSTVENOJ ZAŠTITI – učenik:

* čuva svoje i tuđe udžbenike, posuđene knjige u školskoj knjižnici
* ne uništava i ne krivotvori dokumentaciju
* čuva i ne otuđuje imovinu: osobnu, ostalih učenika, školsku i društvenu, a u slučaju uništavanja imovine (pisanje po knjigama, zidovima i inventaru škole, oštećivanje knjiga i inventara, eventualno trganje, spaljivanje i sl.) poduzima mjere - sprječava počinjenje, traži pomoć učitelja ili djelatnika škole i prijavljuje incident i počinitelje – ponaša se prema načelu dobrog gospodara. Nenamjerno/slučajno oštećivanje imovine ne smatra se prekršajem.
* brine se za sigurnost školske imovine (ne unosi sredstva, opremu i uređaje koji mogu izazvati požar i eksploziju u unutarnji ili vanjski prostor škole, prijavljuje kvar električnih instalacija, neispravnih utičnica i ostale tehničke kvarove), imovine drugih učenika, učitelja i djelatnika (nađene predmete i stvari vraća i gubitak prijavljuje u tajništvo), imovinu lokalne zajednice te poduzima potrebne mjere ako je sigurnost navedene imovine i sigurnost učenika, učitelja i ostalih djelatnika ugrožena
* vodi računa o urednosti školskih prostora (sanitarnih čvorova i sl.)
* u školu dolazi uredan, primjereno odjeven
* poštuje zabranu konzumiranja alkohola, duhanskih proizvoda i droge u unutrašnjem i vanjskom prostoru škole te u svim ostalim prigodama (TN, izleti, susreti...)

Čl. 7.

(1) Učenik dobra vladanja povremeno je aktivan u nastavnom procesu, odgovaran i savjestan u radu, spreman na suradnju s učenicima i učiteljima. Povremeno poštuje dogovorena pravila, povremeno ometa učenike i učitelje u radu, ali prihvaća odgovornost i popravlja svoje ponašanje, ne izbjegava konfliktne situacije. Tijekom godine izrečena mu je pedagoška mjera – opomena, nakon čega učenik nije promijenio svoje ponašanje. Dobro vladanje može imati i učenik kojemu je izrečena pedagoška mjera - ukor uz uvjet da je prihvatio odgovornost i popravio ponašanje. Učenik kojem je izrečena mjera - strogi ukor, koji nije prihvatio odgovornost i popravio ponašanje, ne može imati dobro vladanje.

(2) ODNOS PREMA RADU - učenik POVREMENO:

* ima neodgovoran odnos prema učenju (nije spreman za pisane i usmene provjere, povremeno piše zadaće, povremeno sudjeluje u nastavi i timskome radu, ali reagira na poticaj učitelja i spreman je promijeniti taj odnos)
* neopravdano izostaje i/ili kasni na nastavu i druge oblike odgojno –obrazovnog rada
* teži postizanju boljeg uspjeha, ali se ne javlja samoinicijativno za obavljanje dodatnih zadataka, radi uz poticaj, a započete poslove često ne dovršava
* nesavjesno i neodgovorno obavlja dužnost redara.

(3) ODNOS PREMA DRUGIM UČENICIMA - učenik POVREMENO:

* ima neodgovoran odnos prema drugim učenicima – ometa druge učenike u učenju i drugim odgojno-obrazovnim aktivnostima
* pomaže, poštuje tuđa prava i prihvaća različitosti na poticaj učitelja
* nije uvijek susretljiv i ne poštuje uvijek pravila
* preuzima odgovornost za svoje postupke na način da se ispriča
* izaziva sukobe i/ili je nasilan prema drugima
* sukobe s učenicima ne rješava sukladno Protokolu, ne osjeća se odgovornim te krivicu prebacuje na druge učenike. Nema primjeren način komuniciranja s učenicima.

(4) ODNOS PREMA UČITELJIMA I OSTALIM DJELATNICIMA ŠKOLE – učenik POVREMENO:

* ometa učitelja u nastavnom procesu i ostalim oblicima odgojno-obrazovnog rada (DOP, DOD, INA, izvanučionička nastava i sl.)
* ne poštuje učenike, učitelje i djelatnike škole, neprimjereno komunicira s učiteljima koji mu predaju
* učenik ne ugrožava sigurnost učitelja i ostalih djelatnika škole
* ne obavlja savjesno i odgovorno dužnost redara.

(5) ODNOS PREMA ŠKOLSKOJ IMOVINI, IMOVINI UČENIKA TE DRUŠTVENOM, PRIRODNOM I TEHNIČKOM OKRUŽJU, ZDRAVSTVENOJ ZAŠTITI – učenik POVREMENO:

* krši pravila Kućnog reda, uz neznatna postupanja primjereno se ponaša u svim prigodama, povremeno se ponaša neprimjereno, nerijetko se priklanja neprimjerenim ponašanjima
* pokazuje nerazvijenu ekološku i društvenu svijest, ali na poticaj je spreman promijeniti svoje ponašanje
* učenik ne uništava i ne krivotvori dokumentaciju, ali ni ne poduzima ništa kako bi spriječio takve radnje drugih učenika
* učenik uglavnom čuva i ne otuđuje osobnu, školsku i društvenu imovinu
* ima saznanja o počinjenju štete koju ne želi prijaviti
* ne uništava sanitarne čvorove, primjereno se i racionalno ponaša u održavanju toaletne higijene
* učenik ne ugrožava školsku imovinu (ne unosi u prostor škole sredstva, opremu i uređaje koji bi mogli izazvati požar, eksploziju i/ili sl.)
* u školu ne dolazi uredan, nije primjereno odjeven
* učenik poštuje zabranu konzumiranja alkohola, duhanskih proizvoda i droge u unutrašnjem i vanjskom prostoru škole te u svim ostalim prigodama (TN, izleti, susreti...)
* zaboravlja i ne nosi školske papuče čime stvara teškoće u održavanju čistoće škole i remeti osobno i tuđe zdravlje.

Čl. 8.

(1) Učenik lošeg vladanja učestalo krši Kućni red Škole te razredna i druga pravila. Učenik je neodgovaran i nesavjestan u radu, nije spreman na suradnju s učenicima i učiteljima te učestalo ometa druge učenike i učitelje u radu. Tijekom godine izrečena mu je pedagoška mjera (ukor i/ili strogi ukor), no i nakon izricanja mjere učenik nije prihvatio odgovornost za svoje ponašanje te ga nije promijenio.

(2) ODNOS PREMA RADU - učenik UČESTALO:

* ima neodgovoran odnos prema učenju (ne uči, rijetko je spreman za pisane i usmene provjere, učestalo ne piše zadaće, učestalo ne sudjeluje u nastavi i timskome radu)
* neopravdano izostaje i/ili kasni na nastavu i druge oblike od odgojno–obrazovnog rada
* nezainteresiran je za uspjeh, odbija izvršavati osnovne zadatke i zaduženja
* nesavjesno i neodgovorno obavlja dužnost redara
* ne prihvaća odgovornost za rezultate svog rada te ne želi ispraviti pogreške
* krši i ne poštuje dogovorena razredna pravila i pravila Kućnog reda ( ne nosi potreban pribor i opremu, bilježnice i sl.)
* samovoljno mijenja raspored sjedenja, šeće i ustaje bez dopuštenja, ne radi zadano, koristi se mobitelom na nastavi i sl.

*Napomena:* Razredna pravila za učenike su dogovori s razrednicima, kao npr. raspored sjedenja.

(3) ODNOS PREMA DRUGIM UČENICIMA - učenik UČESTALO:

* ometa druge učenika u učenju i drugim odgojno-obrazovnim aktivnostima te tako stvara negativnu razrednu klimu
* ne pomaže, ne poštuje tuđa prava i ne prihvaća različitosti na poticaj učitelja
* odbija sudjelovati u obveznim školskim programima i aktivnostima
* ne preuzima odgovornost za svoje postupke na način da se ispriča
* često izaziva sukobe i/ili je nasilan prema drugima
* sukobe s učenicima ne rješava sukladno Protokolu, vrši nasilje nad drugim učenicima uz poticanje drugih da učine isto
* nema primjeren način komuniciranja s učenicima te se oni zbog toga osjećaju loše
* ugrožava sigurnost drugih učenika, učitelja, djelatnika (donosi u školu pirotehnička sredstva, alkohol i sl.)
* ponavlja pogreške unatoč upozorenjima o neprimjerenosti.

(4) ODNOS PREMA UČITELJIMA I OSTALIM DJELATNICIMA ŠKOLE – učenik UČESTALO:

* ometa učitelja u nastavnom procesu i ostalim oblicima odgojno-obrazovnog rada (DOP, DOD, INA, izvanučionička nastava i sl.)
* ne poštuje učenika, učitelje i djelatnike škole – odbija izvršiti molbe, zahtjeve i zadatke učitelja i ostalih djelatnika tijekom nastave i dr. oblika odgojno-obrazovnog rada, a koji su u skladu sa zakonskim propisima Škole
* svojim ponašanjem ugrožava sigurnost učitelja i ostalih djelatnika škole
* ne obavlja savjesno i dogovorno dužnost redara.

(5) ODNOS PREMA ŠKOLSKOJ IMOVINI, IMOVINI UČENIKA TE DRUŠTVENOM, PRIRODNOM I TEHNIČKOM OKRUŽJU, ZDRAVSTVENOJ ZAŠTITI – učenik UČESTALO:

* krši pravila Kućnog reda, krivotvori ili sudjeluje u uništavanju i/ili krivotvorenju dokumentacije
* pokazuje nerazvijenu ekološku i društvenu svijest i na poticaj nije spreman promijeniti svoje ponašanje
* ne čuva svoju i otuđuje osobnu imovinu dr. učenika, školsku i društvenu imovinu
* uništava sanitarne čvorove, neprimjereno se i neracionalno ponaša u održavanju toaletne higijene, nagovara druge učenike na počinjenje štete, a štetu ne želi nadoknaditi i ne ostvaruje restituciju

*Napomena:* Restitucija je proces kojim se djeca i mladi uče samodisciplini. Temelji se na pretpostavci da su ljudi motivirani iznutra. Ponašamo se u skladu sa slikom koju smo stvorili o tome kakvi želimo kročiti svijetom. Ponekad mislimo da se ponašamo na određeni način kako bismo zavrijedili stvari koje cijenimo ili zaslužili odobravanje okoline. Međutim, ti su ciljevi uvijek vezani uz sliku o tome kako mi vidimo sebe u odnosu na ljude i stvari.Mi odrasli nemamo naviku razgovarati s djecom o osobi kakvom se oni vide jer smo skloni usredotočiti se na promjenu njihovog ponašanja, navesti ih da se prilagode umjesto da ih navedemo na samoprocjenu. Restitucija se odnosi na osobu. Tražimo od osobe da procijeni svoje ponašanje i utjecaj takva ponašanja na druge.

* ugrožava školsku imovinu (unosi u prostor škole sredstava, opremu i uređaje koji bi mogli izazvati požar, eksploziju i/ili sl.)
* ne poštuje zabranu konzumiranja alkohola, duhanskih proizvoda i droge u unutrašnjem i vanjskom prostoru škole te u svim ostalim prigodama (TN, izleti, susreti...)
* ne želi nositi školske papuče čime stvara teškoće u održavanju čistoće škole i remeti osobno i tuđe zdravlje.

ELEMENTI I MJERILA ZA VREDNOVANJE VLADANJA UČENIKA

Čl. 9.

Razrednik ima obavezu:
a) na početku nastavne godine (na 1. satu razrednika, tj. na 1. roditeljskom sastanku) upoznati javno sve učenike i roditelje s načinima, postupcima i elementima vrednovanja vladanja učenika

b) na kraju nastavne godine ( na zadnjem satu razrednika) javno zaključiti i priopćiti te obrazložiti ocjenu vladanja svakom učeniku, a u odgovarajuću rubriku u Dnevniku rada za Sat razrednika upisati: „Javno zaključivanje i priopćavanje ocjena vladanja učenika"

c) redovito informirati roditelje o vladanju učenika, dogovarati i poduzimati mjere za unaprjeđivanje vladanja učenika te voditi brigu o tome da roditelj pravovremeno dobije informaciju o tome koju će i zbog čega ocjenu vladanja imati njegovo dijete na kraju nastavne godine.

Čl. 10.

Načini, postupci i elementi vrednovanja vladanja učenika izrađeni su na temelju prijedloga i dogovorom svih učitelja, a usvojeni su na sjednici Učiteljskog vijeća.

U Horvatima, 29. rujna 2020.

Ravnateljica:
Tatjana Bračun Haddad